Psigiatriese sterftes: Komitee ondersoek premier se rolJack Bloom Vrydag buite die Sentraal-Johannesburg polisiestasie. Foto: Thembelihle Mkhonza/ANA Die oorsigkomitee van die Gautengse wetgewer gaan die rol wat premier David Makhura se kantoor gespeel het in die dood van 94 psigiatriese pasiënte, nadat hulle na die fasiliteite van ongelisensieerde nieregeringsorganisasies (NRO’s) geskuif is, ondersoek. “Tydens die komitee se vergadering wat Vrydag gehou is, het ek uitgewys dat dr. Barney Selebano, hoof van die Gautengse departement van gesondheid, ŉ kommerwekkende bewering in die gesondheidsombudsman se verslag maak,” het Jack Bloom, die DA se woordvoerder vir gesondheid in die provinsie, Sondag gesê. “Volgens Selebano is die besluit om die pasiënte uit die sorg van Life Healthcare Esidimeni te skuif deur die kantoor van die premier en die departementshoof geneem.” Bloom het gesê die oorsigkomitee het die party se voorstel goedgekeur om dié bewering te ondersoek asook die rede waarom die premier en sy kantoor gefaal het om die oorplasings te monitor. Hy het gesê daar was ŉ oorvloed mediaberigte oor die lot van die pasiënte, klagtes deur hul families asook twee hofaansoeke waar die premier as ŉ respondent aangehaal is. “Dit is nie geloofwaardig dat die premier en sy kantoor nie bewus was van die probleme nie.” Bloom het gesê die premier moet ook rekenskap gee hoekom hy nie Qedani Mahlangu, voormalige LUR van gesondheid in Gauteng, afgedank het toe sy op 13 September verlede jaar bekend gemaak het dat 36 pasiënte weens die oorplasings dood is nie. Malegapuru Makgoba, die gesondheidsombudsman, het Woensdag onthul minstens 94 psigiatriese pasiënte het ná die oorplasings na die NRO’s gesterf en nie 36 soos Mahlangu vroeër in die Gautengse wetgewer beweer het nie. Volgens die verslag is die pasiënte na NRO’s oorgeplaas wat nie die basiese bevoegdheid en ervaring gehad het om na hulle om te sien nie. Die organisasies het ook nie die leierskapkapasiteit gehad om vir psigiatriese pasiënte te sorg nie en is met ongeldige lisensies bedryf. Die getal pasiënte wat gesterf het, kon sedert Desember verlede jaar gestyg het aangesien die pasiënte sedertdien steeds in die sorg van die NRO’s is. Mahlangu het kort ná die aankondiging bedank en is deur die voormalige adjunkminister van gesondheid, Gwen Ramokgopa, vervang.